НАГРАДНИ КОНКУРС ФОНДА НЕНАДА М. КОСТИЋА ЗА НАЈБОЉЕ ДИПЛОМСКЕ ИЛИ МАСТЕР РАДОВЕ ИЗ СВИХ ОБЛАСТИ ЧИСТЕ И ПРИМЕЊЕНЕ ХЕМИЈЕ

Фонд Ненада М. Костића за хемијске науке 25 година ради у корист науке и наставе у Србији; пет година такође у Босни и Херцеговини, Хрватској, Црној Гори. Управни одбор Фонда чине универзитетски наставници и истраживачи у Србији: др Татјана Ж. Вербић, са Хемијског факултета Универзитета у Београду, председник; др Јована М. Француз, са Природно-математичког факултета Универзитета у Новом Саду; др Биљана Ђ. Глишић, са Природно-математичког факултета Универзитета у Крагујевцу; др Марија С. Генчић, са Природно-математичког факултета Универзитета у Нишу; др Игор А. Пашти, са Факултета за физичку хемију Универзитета у Београду; др Урош Ж. Анђелковић, са Института за хемију, технологију и металургију Универзитета у Београду.

Фонд намерава да награди ауторе и похвали менторе двају најбољих радова одбрањених у периоду од 1. новембра 2025. до 31. октобра 2026. године. Новчане награде износе 1250 односно 1100 евра. Ненаграђени кандидати добиће по један графички лист српских ликовних уметника.
Фонд намерава да додели ванконкурсну награду од 1250 евра по свом избору.

Конкурс траје од 16. новембра 2026. до 15. јануара 2027. године. Кандидати се на конкурс пријављују сами, формуларом приложеним објави конкурса. Потпуна пријава садржи ове прилоге:
• биографију, не дужу од једне стране, са подацима о средњошколском образовању, универзитетским студијама, каријери, евентуалним наградама и успесима;
• дипломски или мастер рад;
• уверење о одбрањеном раду;
• видео презентацију дипломског или мастер рада од приближно пет минута;
• уверење о положеним испитима са оценама на основним и мастер студијама до пријаве на конкурс;
• две поверљиве препоруке, које меродавне особе, не кандидат, шаљу се на е-адресу: tatjanad@chem.bg.ac.rs;
• списак и копије објављених радова и саопштења.

Пријаву и обавезне прилоге послати на е-адресу: tatjanad@chem.bg.ac.rs.

Управни одбор и председник Фонда вредноваће заслуге кандидата по устаљеним мерилима: научна вредност рада; оригиналност; квалитет и примењивост резултата; објављени и саопштени научни и стручни радови, ако их кандидат има; комисијска оцена одбрањеног рада; успех на студијама; и слично.

Фонд намерава да додели награде и похвале по традицији – у мају 2027. године – овај пут на Универзитету у Новом Саду. Датум и место свечаности биће објављени накнадно. Награђени кандидати и похваљени ментори обавезни су да присуствују свечаности. Добитници награда изложиће своје радове у предавањима од највише седам минута. Свим награђеним и ненаграђеним кандидатима и њиховим менторима који буду присуствовали свечаностима и који то затраже унапред биће плаћени путни трошкови. Сви присутни биће позвани на скроман пријем у част награђених и похваљених.

Ближа обавештења о конкурсу могу се добити од др Татјане Ж. Вербић: телефон +38163255356, е-адреса: tatjanad@chem.bg.ac.rs и од председника и власника Фонда, др Ненада М. Костића, чија е-адреса је nen.m.kos@gmail.com. 

ФОНД НЕНАДА М. КОСТИЋА ЗА ХЕМИЈСКЕ НАУКЕ

